Властта :: Гешев: Тъжно е шефът на ВКС да не познава съдиите :: Monitor.bg
Гешев: Тъжно е шефът на ВКС да не познава съдиите
18:10 06 Февруари 2020 425 Видяно 1 Споделяния Коментари
„Тъжно е председателят на Върховния касационен съд да не познава поне по име хората, които работят в съда. Попитайте го него защо не познава съдиите в България. Може би защото е ангажиран с международни участия“. Така главният прокурор Иван Гешев коментира изказването на Лозан Панов, че в сряда за пръв път е чул името на съдия Андон Миталов.
Обвинител №1 заяви още, че прокуратурата е сезирала ИВСС за казуса с Миталов преди 3 месеца, но тогава председателят на ВКС „интересно защо“ не е попитал нищо. Гешев коментира и атаката на Панов срещу специализираните съдилища у нас. „Това е странно и нямам обяснение как председател на ВКС може да се разграничи от собствените си съдии и от съда. Това е все едно аз да се разгранича от някоя областна прокуратурата, например в Русе или Силистра. Това освен, че е смешно е и тъжно. Не знам и как това кореспондира с претендираните от някои среди, към които гравитира г-н Панов ценности, като демокрация, върховенство на закона, независимост на съда“, заяви още Гешев.
„Българската прокуратура уважава българския съд, за разлика от някои други изолирани случаи на представители на съда които не спират да коментират прокуратурата, но зад тези атаки на прокуратурата съм сигурен че седят нездрави политически интереси, най-малкото“, посочи още обвинител №1. Той бе категоричен, че навсякъде има „черни овце“, но е важно проблемите да се решават. Гешев коментира и писмата, които изпрати до ЕК и Сърбия във връзка с забавилата се повече от 5 години екстрадиция на подсъдимия банкер Цветан Василев. Той заяви, че причините за това трябва да се търсят в „сръбската държава и сръбските правоприлагащи органи“.
Обвинител №1 обясни и че, вече се подготвят документите за екстрадицията на Васил Божков от ОАЕ. Според Гешев информацията, че хазартният бос ще получи имунитет заради сериозна инвестиция в емирствата са плод на „фенове на прокуратурата“, които водят хибридна атака срещу държавното обвинение и се опитват публично да го саботират.
По темата: ВКС Гешев андон миталов Лозан Панов